SIMPOZIONUL NAŢIONAL DE DIDACTICA LIMBII ŞI LITERATURII ROMÂNE Ediţia a XI-a Cluj, 26-28 noiembrie 2010 LECTURĂ ŞI INTERPRETARE Achim Diana, Andreia Maxim, Adela Militar Formele fără fond, istoria se repetă... Atelier Atelierul propus vizează problema lecturii frumuseţii exterioare şi interioare a textelor literare. Examenele naţionale insistă asupra lecturii formelor, în detrimentul lecturii problematicii, sau reflecţiei asupra propriei interpretări. Care este relevanţa identificării şi încadrării unui text într-o formă? În ce măsură descoperirea formei are importanţă în devenirea unui „cititor de/pe viaţă”? În ce raport se află forma şi problematica unui text literar? Care e dreapta măsură între predare-învăţare-evaluare când vizăm competenţele de lectură a formelor, problematicii sau de interpretare a propriei lecturi? Care sunt criteriile selectării unui text suport? Textul literar – înainte sau după lectura criticii? Andraşciuc Gheorghe, Andraşciuc Mirela Polifonia dictaturii în romanul O mie noua sute optzeci si patru al lui George Orwell Comunicare. Grupuri de discuţii Formele subversive ale dictaturii determină diminuarea libertăţii fiinţei supusă în permanenţă principiilor imprevizibilităţii şi ale hazardului. În spatele unor instituţii cu nume ce „garantează” abordarea constructivă a existenţei se ascund cele mai abominabile forme ale stigmatizării umane. Prin scenariul bine definit, în care raportul dintre putere şi individ capătă valenţe insolite, Orwell se dovedeşte a fi un precursor al literaturii despre totalitarism. Ionela Andrei Crearea ARTitudinii prin literatură şi teatru Comunicare. Grupuri de discuţii Problema pe care o aducem în discuţie este legată de necesitatea de a implica elevii în activităţi teatrale, atât în calitatea lor de spectatori, cât şi în cea de actori, regizori, scenarişti etc. La întrebarea „De ce elevi în formaţiile teatrale?, răspunsul nu este altul decât a oferi soluţii sigure la frământările vârstei lor, la orientarea lor etică, intelectuală şi morală. Teatrul poate contribui la îmbogăţirea culturii elevilor, la dezvoltarea gustului lor pentru arta autentică, la educarea posibilităţii de a înţelege, de a pătrunde profunzimea, frumuseţile şi subtilităţilor operelor literare, de a emite judecăţi de valoare. Maria Badiu, Doina Ungureanu Interpretarea formelor: basm şi povestire Comunicare. Grupuri de discuţii Lucrarea îşi propune să plece de la exemple de texte literare pe care elevii noştri le consideră depăşite, demodate (basmul şi povestirea), chiar dacă nu au avut contact cu ele nici măcar în prima copilărie. De unde şi refuzul elevilor de a le citi reflexiv. Pe de altă parte, punem problema evaluării a ceea ce înţeleg elevii. Diana Livia Banciu, Amalia Barbă Vânătoarea de comori Atelier Orice lectură este, indiscutabil, un act subiectiv. Structurile de percepţie, limbaj, gândire şi imaginaţie, valorile, atitudinile, convingerile, credinţele, emoţiile, interesele celui care citeşte fac din orice întâlnire cu un text un proces de interpretare. Există mai multe paradigme ale lecturii/interpretării unui text literar, dar nu există o ierarhie a acestora. Conform celor afirmate de mai sus, propunem un atelier pornind de la metoda non-formală Vânătoarea de comori, aducând în faţa textului, nu un cititor pasiv, ci unul activ, creativ. Mariana-Florina Bătrân Fabula – un posibil univers ludic Comunicare. Grupuri de discuţii Pentru a crea un spirit competitiv între elevi, printr-o motivaţie atrăgătoare, am propus ca secvenţă de intrare în studiul fabulei un concurs. Elevii au dat un feedback pozitiv. În acest fel, şi-au însuşit mult mai uşor concepte precum personificarea, alegoria ori morala. Nicolae Berindeiu, Emilia Piroş Lecturi şi faze Atelier 1 Sensul propriu al termenilor e „mai” substanţial decât cel figurat. Iată de ce, am ales să reprezentăm cât mai autentic propriile noastre lecturi. Mai precis, pornind de la discuţiile, interpretările, problematizările generate de membrii clubului de lectură al Liceului Teoretic Nicolae Bălcescu, vom încerca să demonstrăm că nu doar viaţa e teatru, ci însăşi lectura e suficient de proteică şi de histrionică pentru a deveni cap de afiş. Producătorii, regizorii şi tinerii clubberi îşi vor pune măştile cu pendul ale lui Eco, nu o dată... Aplauzele vor veni după căderea cortinei, însă se prea poate ca stimaţii spectatori, profesori şi elevi, să îşi trăiască clipele de glorie estetică în epilogul atelierului nostru. Mihaela Bilegan, Georgeta-Camelia Măluţan Călătorii către Îmi place Comunicare. Grupuri de discuţii Lucrarea îşi propune să prezinte o modalitate de interpretare a propriei lecturi din perspectivă transdisciplinară. Poezia şi chimia operează cu esenţe, se intersectează prea des, pentru ca întâlnirea lor să fie ignorată. Tămăduiri prin cuvânt, memorii ale cristalelor sub influenţe verbale şi paraverbale: Călătorii către Îmi place... Cristina Bîndiu, Capitolina Aştefanei Jocul perspectivelor de lectură în abordarea textelor epice în gimnaziu Comunicare. Grupuri de discuţii Procesul de constituire a sensului unui text poate fi orientat diferit în funcţie de intenţia cititorului. Imaginile, întâmplările restituite prin lectură pot primi mereu alte conotaţii în funcţie de orientarea iniţială a lecturii. În acest context, utilizarea jocului perspectivelor de lectură oferă nu numai o modalitate mai atractivă de organizare a lecţiei, ci poate evidenţia complexitatea textului abordat şi poate chiar motiva elevii pentru relectură. Ana Boariu. Florica Sereşeanu Cercurile interpretării Atelier Atelierul îşi propune o călătorie “iniţiatică” prin cercurile danteşti ale interpretării textului literar. Infernul este pardosit cu prejudecăţile legate de lectură care duc la refuzul acesteia. O primă poartă de ieşire din întuneric spre treapta următoare – Purgatoriu –este/ va fi stârnirea curiozităţii, contactul cu cartea şi primele confirmări ale înţelegerii textului (lectura comprehensivă). Câmpiile Elizee (Paradisul) vor fi spaţiul ilimitat al interpretării/ interpretărilor. Odarca Bout, Otilia Chindriş Jocul cu masca. Interpretându-l pe Eugen Ionesco Comunicare. Grupuri de discuţii Lucrarea de faţă îşi propune urmărirea drumului adeseori sinuos pe care elevii noştri îl parcurg, majoritatea neintuindu-i finalitatea, pornind de la textul unei piese de teatru. Dacă acceptăm ideea că citim pentru a ne satisface nevoia plăcerii de a construi sensuri în noi, atunci trebuie să acceptăm provocările textului care ne antrenează creativitatea, imaginaţia şi potenţează şansa de a ne întâlni faţă în faţă cu propria noastră percepţie asupra lumii, cu eul nostru cel mai profund. Crenguţa Bratu Îmblânzirea poeziei Comunicare. Grupuri de discuţii Pornind de la constatarea că elevii sunt tot mai puţin interesaţi de lectura poeziei, am gândit şi am realizat un experiment (didactic) prin care am încercat o abordare (în aparenţă) neconvenţională a textului liric, cu scopul de a obţine, din partea elevilor, o reconsiderare a raportării la acesta. Comunicarea mea prezintă o experienţă didactică realizată şi rezultatele acesteia. Dorina Bratu, Adela Şandru Parfum de secol Comunicare. Grupuri de discuţii Ora de literatura romană nu oferă doar informaţiile necesare promovării examenului de bacalaureat, ci este – sau ar trebui sa fie – o modalitate prin care adolescentul să se „vadă” şi să vadă ceea ce nu poate trăi. Am gândit şi această lucrare‚ încercând să aşezăm în oglindă imaginea Bucureştiului surprins în romanul Enigma Otiliei de George Călinescu, cu celelalte imagini constitutive ale începutului de secol XX, cu reverberaţii înspre prezent. Considerăm că tinerii ar trebui să fie ajutaţi să înteleagă şi să vizualizeze atmosfera anilor trecuţi pentru a-şi putea forma gustul estetic. Maria Brânduşan Actualitatea/inactualitatea unei specii literare. Basmul Comunicare. Grupuri de discuţii 2 În contextul în care preferinţele de lectură ale adolescenţilor se îndreaptă spre cartea de aventuri, S.F. sau poliţistă, lectura basmului mai poate stârni interesul, mai corespunde sensibilităţii omului modern? Iată întrebările care îşi caută răspunsul în această lucrare. Răspunsul dat se bazează pe activitatea de tip proiect desfăşurată la clasa a X-a. Textele analizate au fost: basmul lui Creangă, Povestea lui Harap-Alb şi nuvela lui Caragiale, Kir Ianulea, parodie a basmului. Materialele prezentate (referat, poster, slide-uri), reprezentarea scenică a unor secvenţe din cele două opere, precum şi dezbaterea legată de actualitatea basmului au reliefat faptul că basmul cult, în ciuda aparentei simplităţi, solicită multiple interpretări, dovedind astfel pluralitatea de sensuri. Germina Breaz, Cristina Erdei Grilă de interpretare a textului liric Comunicare. Grupuri de discuţii Pornind de la sugestiile critice formulate de Ioana Pârvulescu şi de Ion Pop pe marginea poeziei ermetice a lui Ion Barbu Dioptrie propunem o grilă de interpretare pe care profesorii o pot aplica asupra textelor lirice cu caracter criptic. Ramona Burcă Lecturi polivalente Postere Posterul surprinde o activitate dedicată exploatării unor modalităţi dinamice de receptare şi de interpretare a unor noţiuni elementare de pragmatică a lecturii (orizont de aşteptare, „biblioteca” cititorului, efect) şi urmăreşte felul în care se concretizează, într-un demers didactic ludic şi interdisciplinar, ipostazele cititorului şi ale lecturii. Proiectul a fost propus elevilor de clasa a V-a şi a fructificat texte epice în proză şi în versuri. Marilena Buzatu, Ioana Angela Mureşan Receptarea textelor literare la clasele de liceu Atelier Vom urmări modul în care diversele strategii şi oferte de text se adaptează situaţiilor concrete de învăţare pentru a echilibra procesul de receptare şi de producere de text. Ca scop avem în vedere cultivarea interesului pentru lectură, a plăcerii de a citi prin stimularea gândirii autonome, reflexive şi critice în raport cu varietatea mesajelor receptate. Pornind de la textul lui Kobo Abe, Femeia nisipurilor ne propunem să identificăm câteva aspecte ale discursului epic. Marilena Buzatu Jurnalul adolescentului miop Postere La clasa a IX-a s-a avut în vedere receptarea lui Mircea Eliade în Romanul adolescentului miop. Elevii au ales fragmente de text în care se regăsesc, exprimându-şi opţiunea în imagini. Mihaela Calenici Lecturi în timp. Ioan Slavici - etapele receptării critice Comunicare. Grupuri de discuţii Având oportunitatea de a nota câteva consideraţii despre Ioan Slavici, voi porni de la realitatea unanim acceptată că trecerea timpului a făcut din scriitorul amintit un autor mai mare decât se credea el însuşi ori decât îl apreciau unii contemporani. Voi urmări etapele receptării critice a lui Ioan Slavici pentru a putea arăta că pornind de la aceeaşi operă s-au exprimat opinii critice dintre cele mai diferite. Paradoxal este faptul că ceea ce reprezintă pentru unii critici o scădere, o stângăcie sau o lipsă a autorului, a devenit în timp, datorită unor reinterpretări, o calitate ce conferă modernitate unui autor clasic al literaturii române. Luminita Cazacu Drama tăcerii, „criza comunicării” şi autenticitatea interpretării Comunicare. Grupuri de discuţii Lucrarea îşi propune să prezinte câteva exerciţii de lectură ale unor elevi din clasa a XII-a, care validează, credem, unele strategii de interpretare şi reconsiderare a poeziei lui G. Bacovia, precum şi a teatrului lui M. Sorescu şi E. Ionescu. Scrierile elevilor implică efort creator şi duc la conturarea unor competenţe de lectură şi interpretare. Creaţiile lor se bazează pe similitudinile între formele reactualizării tragicului într-o lume modernă, dominată de absenţa comunicării. Elevii au construit prin lecturile lor lumi posibile, simulând activitatea scriitorilor, fapt cu o dublă intrare, întrucât am dorit a consolida atât dezvoltarea creativităţii, cât şi a competenţelor de interpretare şi reconstruire de text prin acces la “realul”, fie el bacovian, ionescian sau sorescian. Branduşa Chelariu Rezultatele proiectului european ADORE (un studiu comparativ al bunelor practici în domeniul lecturii Comunicare. Grupuri de discuţii Rezultatele slabe obţinute în urma testărilor PISA, într-un număr mare de ţări europene, au constituit punctul de plecare a proiectului internaţional ADORE (Teaching Struggling ADOlescent REaders in European Countries – Predând adolescenţilor care „se luptă” cu 3 lectura). În acest proiect, lansat de Universitatea din Lueneburg-Germania au participat unsprezece ţări, printre care şi România (ocupantă a ultimului loc, între statele europene, la evaluarea competenţelor de lectură). Studiul comparativ al bunelor practici în domeniul lecturii a constituit obiectul cercetării acestui proiect şi a evidențiat faptul că ţări precum Norvegia sau Finlanda au strategii extraordinare de lucru cu elevii deficitari la capitolul lectură, strategii care ar putea constitui un model pentru ţările mai puţin performante în acest domeniu. Mia-Ancuţa Chindriş Confesiune şi ficţiune în Jurnal suedez de G. Melinescu Comunicare. Grupuri de discuţii Studiul de faţă este realizat din convingerea că perioada contemporană are nevoie de confesiune, şi de autenticitatea trăirii oferite de jurnal. Astfel, prin modelul de lectură pe care îl propun voi apropia elevul din clasa a XII-a de textul memorialistic pe care îl vom interpreta din perspective diferite (tematică, discursivă, individualitate culturală etc.) care să conveargă spre o decodare coerentă a atitudinalului în faţa noului, a descoperirii lente a unei lumi necunoscute. Jurnalul suedez (2000) al Gabrielei Melinescu devine textul suport al aplicaţiilor. Cristina Chiprian Comentariul textului la Concursul naţional de interpretare critică G. Ibrăileanu Comunicare. Grupuri de discuţii Lucrarea îşi propune să analizeze interpretarea textului literar realizată în cadrul Concursului de interpretare critică G. Ibrăileanu. Am utilizat ca material de studiu comentariile pe text la prima vedere, adică rezolvarea subiectului de tip II din proba de concurs – constituită din texte poetice selectate din volume recent apărute la diferite edituri din ţară. Am considerat că interpretarea critică vizată prin acest concurs se realizează la trei niveluri, cu aspecte incluse: 1. Lectura: 1.1 relaţia cu persoana lectorului, 1.2 preferinţe şi interese ale lectorului, 1.3 imaginea globală asupra operei citite; 2.Comprehensiunea: 2.1 observaţia asupra textului; 2.2 identificarea structurii şi a elementelor expresive, 2.3 evidenţierea relaţiei între structură şi imaginea globală; 3.Argumentarea: 3.1. Ipoteza (premisele): 3.2. înlăţuirea argumentelor, exemplificările; 3.3. Concluzia şi evidenţierea mesajului. Marcela Ciobănuc Metamorfoze textuale sau Jocul cu textul Comunicare. Grupuri de discuţii Lucrarea, însoţită de o filmare a unei activităţi de la clasă, ilustrează o strategie inedită de abordare a textului literar, sub forma unei dramatizări atipice (o satiră menippee⁄ o încercare de teatru experimental – text, imagine, muzică, dans, vestimentaţie), având la bază metoda bricolajului. Scopul acestui bricolaj inter – sau hipertextual a fost acela de a pune într-o nouă lumină referentul literar, de a-l reactualiza. Astfel, textele clasice (surse primare) au suportat „mutaţii” semantice, prin rescriere parodică, ajungându-se, inevitabil, la transpoziţia conştientă, explicită, a textului într-un registru familiar. Citatul, plagiatul, aluzia, parodia, travestiul (procedee inter- şi hipertextuale), au generat adevărate metamorfoze textuale ale unei teme, din cadrul studiului de caz Latinitate şi dacism. Mirela Cioran, Laura Luca De la scenariul arhetipal la spectacolul vieţii Comunicare. Grupuri de discuţii Lucrarea se înscrie pe aceeaşi linie a reinterpretării miturilor deschisă de Proiectul Bilateral Comenius „Myths Reloaded”. Dacă prima parte a proiectului a presupus lectura miturilor româneşti şi spaniole şi redescoperirea semnificaţiilor prin prezentări inedite, partea a doua, care se desfăşoară în anul şcolar 2010-2011, vizează adaptarea scenariului mitic la contemporaneitate şi interpretarea lui prin dramatizare. Gradul de implicare a elevilor în procesul de re-lectură, re-interpretare şi punere în scenă confirmă teoria eliadescă potrivit căreia mitul rămâne o matrice epică ce se poate modela şi îmbogăţi la nesfârşit şi care, prin intermediul procesului artistic, este adaptată la conştiinţa omului contemporan. Rita Cîntiuc, Daniela Ceredeeva Citeşte şi tu! – lectura între iniţiere şi (răs)tălmăcire Comunicare. Grupuri de discuţii O realitate alarmantă a vremii este uitarea cărţilor în rafturi şi înlocuirea lecturii cu prezenţa invazivă a noilor tehnologii. Parcurgerea sistematică a programelor de studiu al disciplinei pare a fi – de cele mai multe ori – incapabilă a stimula interesul elevilor pentru lectură. Tocmai de aceea, am conceput, iniţiat şi organizat proiectul Citeşte şi tu! gândit ca un concurs de postere al cărui obiectiv general a fost lectura de plăcere. Pentru elevi, experienţa împărtăşirii impresiilor de lectură în faţa celorlalţi colegi a fost o triplă provocare: a convinge că au înţeles mesajul textului lecturat, a argumenta preferinţa pentru un gen literar / specie literară / autor şi a incita interesul celorlalţi pentru lecturarea textului promovat Rita Cîntiuc, Daniela Ceredeeva Citeşte şi tu! – lectura între iniţiere şi (răs)tălmăcire 4 Postere Structura posterului, Citeşte şi tu! realizat individual sau colectiv, a fost recomandată/stabilită prin regulamentul concursului astfel: un rezumat al textului lecturat de elev/povestirea pe momentele subiectului / caracterizarea personajelor; date despre autor/raportarea la alte texte ale aceluiaşi autor; fragmente reprezentative; procedee de expresivitate artistică / plasticitatea limbajului/simboluri /cuvinte cheie; un eseu în care să fie valorificat mesajul textului ales; imagini sugestive concordante cu conţinutul şi mesajul textului; alte elemente la alegere. Concursul s-a desfăşurat într-o primă ediţie la nivel interjudeţean, în anul şcolar 2008-2009 şi a fost coordonat de Şcoala cu clasele IVIII nr. 3 Suceava şi de Şcoala cu clasele I-VIII Vatra Moldoviţei. Reeditarea concursului s-a dovedit un succes Monica Columban O călătorie pe harta conceptuală Atelier Călătoria pe harta conceptuală este o aventură în lumea textului şi în afara lui, menită să ghideze elevii în explorarea universului ficţional, cu metode multidisciplinare (psihologie, psihanaliză, sociologie, antropologie, criminalistică, genologie, teoria discursului, naratologie, stilistică etc.). „Exploratorii” sunt elevi ai clasei a IX-a, antrenaţi în cercetarea detaliată a „teritoriului” provocator pe care îl oferă una dintre prozele scurte ale lui Dan Lungu, De vorbă cu Şopron (din volumul Băieţi de gaşcă). Lucrarea prezintă un experiment didactic ale cărui principale scopuri sunt familiarizarea elevilor cu variate metode de cercetare, literare şi extraliterare, precum şi expoatarea diverselor sfere de interes individual, în vederea dezvoltării plenare a adolescenţilor. Ana Corcea Două milioane de kilometri în căutarea adevărului de Klaus Kenneth Comunicare. Grupuri de discuţii Doua milioane de kilometri în căutarea adevărului este o lectură incitantă, un jurnal ,,al fericirii” iar Klaus Kenneth, un alt „Nicolae Steinhardt” al nostru. Lucrarea se va opri la raportarea elevilor la acest text în cadrul atelierului de lectură, „Lectori interactivi”. Horia Corcheş, Camelia Onisie Cum (mai) citim astăzi basmul - contextualizare curriculară şi alternative etice Comunicare. Grupuri de discuţii Mitul şi, implicit, basmul, propun modele exemplare ale umanului. Eroul basmului este un astfel de model exemplar, urmărit în demersul său formativ-educativ. De altfel, în istoria cultural – educativă a umanităţii, eroii au avut întotdeauna funcţia de modele configuratoare ale identităţii moral-spirituale a tinerilor lectori. Basmul devine astfel un depozitar al unor modele structurate de arhetipuri primordiale, de mituri integrative care prezintă modele umane tip, modele axiologice şi comportamentale corespunzătoare anumitor roluri şi sarcini sociale. El poate fi, ca atare, un tip de discurs care să influenţeze formarea identităţii umane. Propunem o lectură a basmului din perspectiva unor modele educationale şi a unor practici pedagogice, pornind de la modelul paideutic al paradigmei mentor-iniţiat. Tereza Deji, Anca Hassoun Interpretare… interpretări Atelier Există o înclinare/tendinţă în a crede că opinia proprie este cea adevărată. Punerea în discuţie a interpretărilor creează mereu o stare de incertitudine pentru că atât profesorul, cât şi elevul sunt convinşi că dreptatea e de partea lor. Ce putem face în acest caz, pentru a nu le crea elevilor o stare de frustare şi, mai ales, pentru a nu-i arunca în braţele oricărui „auxiliar binevoitor” care le oferă soluţii mai mult sau mai puţin pertinente? Corina Dindelegan, Cristina Popescu Ce ar trebui sa fie prelectura? Atelier Considerăm că prelectura este un punct cheie pentru intrarea în text. Din păcate, aceasta este înţeleasă formal, alocându-i-se doar cinci-zece minute din lecţia propriu-zisă. Lucrarea noastră doreşte să scoată în evidenţă cum se poate face o altfel de prelectură, astfel încât să aibă impact şi să fie cu adevărat utilă elevilor. Edir-Mihaela Enache Reflexe literare ale riturilor de trecere în manualele alternative aflate în uz la ciclul liceal. Comunicare. Grupuri de discuţii Lucrarea conţine în prima parte o prezentare a riturilor de trecere, iar în partea a doua reflexe ale acestor rituri în opere literare ce se studiază la ciclul liceal. Lucrările atelierului urmăresc modul în care diversele strategii şi oferte de text se adaptează situaţiilor de învăţare concrete pentru a echilibra procesul de receptare şi de producere de text. Daniela Paula Epurianu Amfora şi licoarea 5 Atelier Se vor forma grupe de lucru, fiecare având ca suport de observaţie câte două texte care au ceva în comun şi, desigur, ceva diferit: de ex. aparţin aceleiaşi epoci literare şi au aceeaşi temă, dar îmbracă forme diferite, respectiv, au teme diferite, dar îmbracă aceeaşi formă (de pildă, forma fixă a sonetului). Cerinţele de lucru vor viza interpretarea asupra: modalităţilor specifice fiecărei forme de a pune în valoare un anume conţinut (de a transmite mesajul), gradului de transparenţă a funcţiei educative datorită formei adoptate etc. Georgiana Epureanu Interpretarea: de la reticenţă la glumă Comunicare. Grupuri de discuţii În clasa a IX-a, studiul textelor literare centrat pe abordarea tematică şi pe dezvoltarea competenţelor de comunicare orală şi scrisă vizează din punctul nostru de vedere mai puţin componenta interpretativă.. Pentru aceea am propus un exerciţiu de interpretare în etapa de fixare şi consolidare a noţiunilor însuşite la capitolul Joc şi joacă. Textul selectat a fost Reticenţa lady-ei Anne, extras din ciclul Reginald al scriitorului englez Saki. Aplicaţia ne-a permis să ne gândim că pentru cititorul din clasa a IX-a interpretarea înseamnă iniţial reticenţă, în timp ce pentru autor textul se dezvoltă sub raport hermeneutic automat ca o glumă. Iar profesorului îi revine, spunem noi, o muncă mult mai serioasă. Victoria Gal, Ioan Ivaşcu Ion Creangă – texte pentru copii? Comunicare. Grupuri de discuţii Lucrarea îşi propune o lectură a poveştilor şi povestirilor din perspectiva antropologiei familiei. Interpretarea din această perspectivă aduce în prim-plan o lectură care nu este întotdeauna recomandabilă copiilor. Laura Gavriliu Contractul hermeneutic Comunicare. Grupuri de discuţii Sensul curent al cuvântului contract este acord scris între mai multe persoane, implicând angajamente reciproce. Care sunt termenii contractului hermeneutic? Care sunt normele pe care trebuie să le respecte un astfel de contract? Care sunt particularităţile cititorului model al pactului literar şi ce relaţie trebuie să întreţină cu sursa textului? Care este finalitatea actului de comunicare reprezentativ pentru acest context? Sunt doar câteva întrebări ale căror răspunsuri le vom formula prin referire la corpusul reprezentat de romanul lui Umberto Eco, Numele trandafirului. Dorina Ghidion O sută de ani de zile la Porţile Orientului sau Împreună lucrarea textului şi a cititorului Comunicare. Grupuri de discuţii Propunem o experienţă didactică desfăşurată la clasa a XI-a, în cadrul studiului de caz Istorie şi mit în conştiinţa românească. Fenomenele divergente şi inflenţele multiple manifestate în constituirea specificului naţional au fost ilustrate şi prin romanul postmodernist. În studiul operei, am parcurs trei etape: lectura critică a formelor, naşterea sensului din interacţiunea text-cititor şi interpretarea propriei lecturi prin punerea în scenă a unei dramatizări după romanul lui Ioan Groşan. Ramona Ghiţă Greşeli vechi / noi în abordarea de către elevi a textului literar. Sugestii pragmatice Comunicare. Grupuri de discuţii Aplicarea pe text a conceptelor specifice teoriei literaturii şi verificarea gradului în care au fost asimilate acestea de către elevi au scos în evidenţă apariţia unui nou tip de greşeală a cărei cauză, considerăm noi, este existenţa unor neconcordanţe între perspectiva specifică analizei literare şi abordarea pragmatică a actului comunicativ. Lucrarea noastră este constituită din trei părţi. În primul rând am propus inventarierea greşelilor în funcţie de natura, frecvenţa şi vechimea lor, semnalând apariţia unei noi categorii. A doua parte a lucrării are ca principal scop demonstrarea apartenenţei operei literare la contextele speciale de realizare a comunicării, clarificând asemănările / diferenţele faţă de forma standard a schimbului de mesaje interuman. Concluziile studiului de faţă sunt prezentate în ultima parte: sugestii pragmatice în abordarea naratologică a textului literar. Cristina Gogâţă Atelier de scriere – Povestea fără sfârşit de M. Ende Postere Cine poate crede că am citit o carte, dacă nu o şi prezentăm? Mai ales când e vorba de o poveste... fără sfârşit? Dar cum facem o prezentare, când suntem mulţi şi diferiţi, la rândul nostru pierduţi în nesfârşite dispute şi neînţelegeri care trebuie soluţionate în scurt timp? Ne grupăm în funcţie de ce ne place să facem şi cum ne place să învăţăm, apoi căutăm în text ceea ce numai noi putem vedea. Doar astfel putem ieşi din Povestea fără sfârşit a clasicelor caiete de lecturi suplimentare! Monica Halaszi, Anca Denisa Petrache 6 Tristeţea evaluării Comunicare. Grupuri de discuţii Lucrarea se centrează pe evaluarea interpretării şi urmăreşte dificultatea resimţită de elev şi de profesor aflaţi în ipostaza celor care rezolvă sau corectează o lucrare ce vizează interpretarea unui text literar sau nonliterar. Maria-Cristina Handru, Lidia Pop „Logosul creator” – un alt fel de reprezentare Comunicare. Grupuri de discuţii Se spune că Dumnezeu a creat lumea prin „Cuvântul rostit”, iar vorbele Sale, purtate pe aripi de îngeri, au făcut ca totul să se umple de lumină, frumuseţe şi armonie. Dar ce se întâmplă oare când „Cuvântul scris” începe să prindă viaţă sub ochii noştri? Re-prezentarea lumii, re-construcţia ei în paradigme imaginare, începe să populeze existenţa noastră cu monştri, vrăjitori, fiinţe fabuloase sau să ne ofere o alternativă la realitatea cotidiană. Lectura unor texte deschide, tot mai frecvent în ultimii ani, o poartă spre reprezentare cinematografică, inducând prin imagine şi efecte sonore un anumit mod de „interpretare”. Activitatea nostră le propune elevilor o abordare comparativă între text şi realizarea lui scenică. Andra Gabriela Holhoş, Maria Holhoş Basmul – ca deschidere spre porţile devenirii Comunicare. Grupuri de discuţii În multe basme este prezentată evoluţia omului sub forma unei călătorii de iniţiere, prin care trebuie să-şi însuşească înţelepciunea şi tainele lumii. Drumul iniţierii protagonistului este o călătorie înspre sine, iar a face uz de valorile umane înseamnă a deschide porţile devenirii. Termenii moderni folosiţi în interpretarea basmelor traduc experienţele religioase de la origini. Cele mai frecvente momente din viaţa omului prezentate în basme sunt naşterea, căsătoria şi moartea. Deseori în basmele româneşti, populare sau culte, prin imaginarul religios s-a codificat un mesaj, o taină. Cristina Antonela Hopp, Cornelia Zaharia „Convenţii literare” Comunicare. Grupuri de discuţii Proiectul, desfăşurat cu elevii dintr-o clasă a XI-a, este intitulat „Convenţii literare”. Am ales trei texte aparţinând lui A. Pleşu, G. Liiceanu şi Ioana Pârvulescu, scriitori care, aparent, în afara faptului că sunt bucureşteni, nu au nimic în comun. Încercăm să dovedim că, fiind cu subiecte diferite şi aparţinând unor genuri diferite, cele trei texte au numeroase lucruri comune. Mihaela Carmen Iacob A scrie poezia – o cheie spre comprehensiunea şi interpretarea textului liric Comunicare. Grupuri de discuţii Un domeniu al expresiei individuale care reflectă plăcerea de a comunica cu ceilalţi, textul liric implică doi poli. Pe de o parte, prin intermediul cuvintelor, poetul oferă textul cititorului. Pe de altă parte, cititorul oferă şi el propria emoţie, propria sensibilitate, care recreează poemul. Astfel, lectura poeziei depăşeşte un simplu act de lectură. Dar pentru a-i învăţa să aprecieze acest tip de lectură, trebuie să conducem cu grijă o veritabilă redescoperire personală a universului poetic. Ileana Ioanovici, Bobojcsov Gheza Povestea unor vorbe. Comentariu paremiologic - lectură şi interpretare Comunicare. Grupuri de discuţii Generaţiile de copii şi adolescenţi din zilele noastre îl citesc din ce în ce mai puţin pe Ion Creangă. Plăcerea lecturii este limitată de efortul pe care îl fac pentru a înţelege textul, limba povestitorului părându-le greoaie, chiar străină; prea multe cuvinte populare şi regionale, expresii ideomatice necunoscute şi, la tot pasul, „vorba ceea:…”, un comentariu paremiologic ale cărui sensuri rămân, adesea, neînţelese. În aceste condiţii nu mai poate fi vorba despre bucuriile lecturii, iar interpretarea se limitează la reproducerea unui text învăţat. Pentru a micşora distanţa dintre cititori şi autor, pentru a restitui operei condiţia ei primordială, aceea de poveste, iar cititorului pe aceea de ascultător fascinat de lumea acesteia, propunem să poposim asupra unui grupaj de 20 de proverbe extrase din Povestea lui Harap-Alb însoţite de un set de exerciţii. Pentru elevii ambiţioşi, oferim o deschidere interdisciplinară – basmul românesc în variantă franţuzească. Ancuţa Ionescu De la roman la film documentar Atelier Holden Caulfield, personajul principal al romanului lui J. Salinger, De veghe in lanul de secară, reprezintă imaginea adolescentului rebel, contrariat de clişeele comportamentale şi identitare ale colegilor de generaţie şi nu numai; Jaromil, personajul lui Milan Kundera din romanul Viaţa e în altă parte, este, în schimb, dornic de afirmare, ceea ce-l face să-şi modifice comportamentul - de la conformism la rebeliune, într-un mod mai degrabă aleatoriu decât logic. Cele doua personaje aparţin unor contexte sociale şi politice diferite: Occidentul şi Estul (capitalism si comunism). 7 Şcoala, ca formă instituţională, influenţată de factori politico-sociali şi culturali, influenţează, la rândul ei, devenirea multor adolescenţi. Filmul documentar realizat de elevi ai clasei a IX-a marchează această idee. Oana Ivan, Rodica Ivan Lecturǎ comparativǎ Comunicare. Grupuri de discuţii Considerând cartea drept cel mai complet depozit al inteligenţei umane, ce înmagazineazǎ în filele ei cunoştinţe, sensibilitate sau fapte, pǎstrate intacte un timp nedefinit, suntem perfect îndreptăţiţi sǎ credem cǎ cititorul, având acces direct la aceste file ce par moarte, poate reînvia constant o lume nebǎnuitǎ. Interpretǎrile neasemuite la care ajunge cititorul ajutǎ la stabilirea unor relaţii între literaturile naţionale, precum şi la descoperirea canalelor prin care anumite opere erau receptate într-o literaturǎ sau la cercetarea operelor influenţate de modele din altǎ literaturǎ. Un astfel de exemplu îl constituie receptarea romanului Viaţa şi Opiniile lui Tristram Shandy, Gentleman, scris de Laurence Sterne, prin prisma Ingeniosului Hidalg Don Quijote de la Mancha a lui Miguel Cervantes de Saavedra. Liana Lambescu Mitul lui Tristan si al Isoldei în literatură Comunicare. Grupuri de discuţii Lucrarea urmareşte acest grandios mit european al iubirii în formele lui de circulaţie. Argumentul prin care lucrarea se recomandă, l-am înscris în motto: „Fapt este că atât bărbaţii, cât şi femeile suportă foarte bine să li se vorbească despre iubire şi chiar nu se satură niciodată, oricâte banalităţi li s-ar spune.” (Denis de Rougemont). Florentina Leucuţia Grila retorică Comunicare. Grupuri de discuţii Propun în comunicarea mea o lectură/interpretare a unui text literar, pornind de la recunoaşterea unor strategii ale convingerii şi influenţării, a unor elemente specifice argumentării: strategii, tehnici, structuri, tipuri de argumente, sofisme şi paralogisme. Voi încerca să arăt câştigurile unei astfel de abordări didactice a textului literar pentru sesizarea şi discutarea problematicii lui. Eugenia Lohănel Cercul literar „Muguri în soare” Comunicare. Grupuri de discuţii Cercul literar Muguri în soare cuprinde două secţiuni: creaţie şi lectură, având ca grup-ţintă elevii selectaţi din clasele II-VII. Printre activităţile lui, demnă de luat în considerare este publicarea unei cărţi care însumează creaţiile elevilor din şcoala noastră. Raluca Marian „Mi se spune CINEVA. SĂ FIE CAMINANTE?” Comunicare. Grupuri de discuţii Cum ne îndrăgostim de cuvânt? Cãnd se petrece acea înlănţuire dintre EU şi literã generând foamea şi, implicit, dependenţa? Cum devenim Anibalectori transformând viaţa în poveste? Trei întrebãri care definesc de fapt rolul disciplinei noastre. În ce mod se produce sau se induce aceastã foame? Un text, o imagine, o corelaţie, o interpretare a semnului, o descoperire a răspunsurilor... Unde se întâlneşte Omul ostenit al lui Borges cu Persistenţa memoriei lui Dali şi apoi cu mine? Unde se aşazã Caminante… şi norul alb? Pe umãrul drept sau pe cel stâng? Luminiţa Medeşan Romanul ca model pentru teologie Comunicare. Grupuri de discuţii O întâmplare… mi-a pus în mână o cărţulie a teologului german Elmar Salmann, profesor la Universitatea Pontificală Sfântul Anselm din Roma, la Universitatea Pontificală Gregoriană din Roma, şi în acelaşi timp la Facultatea de filozofie din München. Ideile lui sunt extrem de interesante şi doresc să le împărtăşesc. Luminiţa Medeşan, Titiana Zlătior Riscurile suprainterpretării Atelier Atelierul surprinde o tendinţă de suprainterpretare în actul lecturii ivită adesea de o insuficientă cunoaştere a contextului cultural, istoric şi estetic care a generat opera, precum şi din ignorarea unor concepte clarificate de mult timp de lucrările de hermeneutică a literaturii. Limitele interpretării textului şi posibilele metode ce au ca scop evitarea unor semantizări deviante în raport cu textul vor fi puse în evidenţă prin aplicaţii care au la bază câteva opere literare ce au făcut obiectul lecturii şi al interpretării în cadrul cercului condus de cele două profesoare. Alina Miclăuş Lectura şi interpretarea acesteia la elevii cu CES (cerinţe educaţionale speciale) 8 Comunicare. Grupuri de discuţii Înţelegerea lecturii de care depinde şi plăcerea este un proces sinuos de multe ori chiar şi pentru lectorul avizat. În cazul elevilor cu CES lectura şi înţelegerea textului necesită multe exerciţii şi un interval mărit de timp. Stimularea acestor elevi pentru lectură se va face cu paşi mici, având în vedere că există puţine materiale specializate în acest sens, iar fiecare elev are unicitatea şi ritmul său. Mirela Miron „Ce vedem e... ceea ce suntem” Comunicare. Grupuri de discuţii Inspitară de celebra carte Nu vedeţi nimic a lui Daniel Arasse, şi urmându-i îndeaproape demersul, prezentarea urmăreşte să interogheze interpretări consacrate (ale unor texte aparţimând autorilor canonici) care, sub argumentul autorităţii, s-au perpetuat de-a lungul timpului în manualele de literatura română. Mai exact, încercăm să ancorăm interpretarea undeva, pe o scală, între mult lăudata „creativitate” şi mult blamata „simpla informaţie”. Reuşesc oare tehnicile de lectură a formelor să conducă spre sensul textului literar fără ample şi profunde cunoştinţe de cultură generală ? Când şi în ce caz? Este oare textul literar duplicitar? Vorbeşte el două limbi, una pentru „cunoscători” şi alta pentru neiniţiaţi? Mirela Mureşan O lectură transdisciplinară a prozodiei Comunicare. Grupuri de discuţii Lucrarea propune o abordare transdisciplinară a prozodiei şi o modalitate practică de predare a ei din această perspectivă. Ideea fundamentală care articulează acest demers este aceea de a demonstra că elementele de metrică poetică nu sunt doar o chestiune de formă, ci sunt elemente de conţinut, cu profunde semnificaţii, atunci când sunt abordate dintr-o perspectivă holistică, ce transcende cadrul limitat al disciplinei. Ritmurile poetice, integrate în contextul mai larg al ritmurilor cosmice, biologice sau sociale, exprimă de fapt felul în care omul se raportează la ritmurile fiinţei şi înţelege locul şi sensul existenţei lui în marele univers. Angela Mureşan Lectura imaginii - formă inedită de implicare în lectura textului Postere Posterul pe care îl propun este realizat într-o activitate la clasă care vizează problema lecturii şi interpretarea acesteia într-un mod original. Elevii au ales ca modalitate de interpretare a lumii textului exprimarea plastică a propriului punct de vedere, după ce, ca pretext, li s-a propus lectura unei imagini. Lectura textului literar devine accesibilă şi interesantă pentru elevi dacă se leagă de universul lor imediat, în special vizual. Receptarea diferită a aceluiaşi text literar duce la interpretări originale, fiecare lector propunând o altă viziune asupra universului operei. Interpretarea propriei lecturi determină şi descoperirea formei în care se înscrie textul literar. Laura Neacşu, Veronica Hoitan Chipuri şi texte Atelier Activitatea îşi propune să evidenţieze în ce măsură lucrul în echipă şi folosirea unor metode şi strategii active stimulează interesul elevilor din clasa a VII-a pentru comprehensiunea şi interpretarea textelor lirice. Mai mult, activitatea, care este cuprinsă într-un curriculum la decizia şcolii denumit „Chipuri şi texte”, este o invitaţie făcută elevilor la a gândi, a simţi, a-şi formula opiniile şi a le argumenta. Anca Niga Lecturi urbane Postere Posterele prezintă participarea şcolii nostre la un proiect de promovare a lecturii. Mirela Olălău O singură povestire, mai multe dimensiuni Comunicare. Grupuri de discuţii Obiectivul unei bune interpretări este simplu: să ajungem la înţelesul textului. O interpretare bună se verifică prin faptul că ea dă sens textului. Fiecare cititor este în acelaşi timp şi interpret. Emilia Oltean Lectura metodică între componenta explicativă şi componenta interpretativă Comunicare. Grupuri de discuţii Lucrarea se doreşte a fi o încercare de a descrie un posibil demers didactic care vizează apropierea elevilor de textul literar, în special de cel liric, având ca punct de plecare lectura metodică. Deşi se constată că aplicarea instrumentelor lecturii metodice sunt pur 9 tehniciste şi că prin aceasta „dimensiunea dialogică a faptului literar este negată” (Demougin, P), totuşi există situaţii în care o asemenea abordare poate apropia elevii, chiar pe cei mai puţin interesaţi, de textul literar, motivându-i să participe la actul lecturii şi al interpretării. Monica Onojescu Cercurile de lectură şi dezvoltarea personală Comunicare. Grupuri de discuţii Cercurile de lectură sunt comunităţi de interpretare, în care, cel puţin aşa s-a văzut în Lecturiada 3, literatura e fost „folosită” ca o cale de cunoaştere şi de autocunoaştere. Se pune însă întrebarea dacă este suficient un astfel de mod de abordare a literaturii. Nicoleta-Doina Opriş Transfigurarea concretului Comunicare. Grupuri de discuţii Dorim să ilustram implicarea necondiţionată a elevului atunci când se regăşeste în opere literare, precum şi disponibilitatea spre o interpretare, chiar dacă inocentă.. Posterele oferă posibilitatea vizualizării muncii la clasă valorificând alte arte, dar şi reflectarea viziunii lectorului inocent pe marginea textelor din manuale şi auxiliare. Alina Petri Reflecţii secunde asupra scrierii despre text Comunicare. Grupuri de discuţii În prezenta lucrare propun un demers didactic prin care scrierea să dovedească un caracter metatextual. Elevul este în postura de a reflecta asupra actului său creator în intenţia de a (re)cunoaşte, reproiecta, (re)formula, reprezentarea regulilor (gramaticale), condiţiilor (pragmatice) şi sensurilor (semantice) ale unui mesaj literar. Intenţia scrierii metatextuale este aceea de a interioriza şi conştientiza etapele scrierii şi de a facilita comprehensiunea şi interpretarea textului literar. Antonela Pohoaţă Lectura şi aventura Comunicare. Grupuri de discuţii Am creat un blog, în colaborare cu elevii, în care postăm informaţii interesante despre cărţi, videoclipuri cu reprezentaţii teatrale ale unor opere celebre, linkuri de pe care se pot descărca sau citi online carţi atractive pentru vârsta lor. Ne-ar plăcea ca el să devină un reper pentru tinerii noştri elevi pasionaţi de lectură, un colţ „online” în care ei să se simtă ca acasă şi, nu în ultimul rând, un ghid care să îi ajute să aleagă mai bine şi mai uşor cărţile care merită citite. De asemenea, elevii lasă pe blog comentarii în urma lecturilor. Nicoleta Popa Misterul cunoaşterii filosofice şi chei de lectură poetice la Lucian Blaga Postere Posterul realizează, grafic şi ca demers hermeneutic, o des-cifrare în chei posibile a „misterului” blagian care se lasă revelat parţial şi fragmentar, îmbinând conceptele filosofice cu cele ale teoriei literaturii. E doar o încercare de a mai dezvălui puţin, poate, din acest necunoscut, aşa cum însăşi poezia e un efort reluat necontenit de poet pentru a-şi împlini, estetic, cultural, specificitatea lui ca fiinţă umană, „existenţa în mister şi pentru revelare”. În construcţia acestor „chei” participă elevi din clasa a XII-a, îndrumaţi de profesorul de limba şi literatura română, respectiv de profesorul de filosofie, Alexandrina Giurgiu. Dora Popovici Salonul monden – marcă de interpretare a unui text literar Comunicare. Grupuri de discuţii În prezenta lucrare, mă voi opri asupra unor citate reprezentative din romane precum Enigma Otiliei de G. Călinescu, Ultima noapte de dragoste…, Patul lui Procust de Camil Petrescu pentru a reliefa rolul salonului în edificarea unei epoci şi în caracterizarea unor tipologii umane. Dana Puşcaşiu Cartea săptămânii Postere Posterul va prezenta o lucrare colectivă realizată de elevii clasei a IX-a. Petru Bogdan Raţiu Aspectul dual al textului postmodern (cod mimetic vs. cod ficţional) Comunicare. Grupuri de discuţii 10 In acest studiu, vom încerca să realizăm un demers didactic al interpretării ficţiunii în romanul postmodern, propunând o abordare a operei Travesti de Mircea Cărtărescu. Din perspectiva mimeticului/antimimeticului, a ficţiunii postmoderne, a alterităţii, a textualizării, a poeticii dublului, a raportului dintre sensurile preexistente ale cuvintelor; astfel interpretarea problematicii romanului deţine valenţele unui model de analiză apt să dezvolte gândirea critică a elevului, fiind un dialog înspre negocierea sensului (Paul Cornea). Analiza şi metodele abordate vor defini principiul poetic al romanului postmodern şi invită lectorul/ elevul/ profesorul la o lectură participativă. Carmen Ligia Rădulescu Hortensia Papadat-Bengescu, Figura secretă din biografie şi operă Comunicare. Grupuri de discuţii Eseu critic ce abordează în manieră inedită proza bengesciană în contextul literaturii interbelice, dar şi în cel al modernităţii europene. Analiza convingătoare îmbină mai multe metode critice – naratologia, tematismul, psiho-critica – cu ideologii aflate la modă în postmodernitate. („Cea mai mare originalitate şi subtilitate o atinge autoarea în paginile în care luminează indirect literatura prin biografia prozatoarei”, Mihai Zamfir). Maria Romaga, Loica Luize Evadare în fantastic prin lectură Comunicare. Grupuri de discuţii De-a lungul perioadei şcolare, elevul trebuie să deprindă o bună tehnică a lecturii, care include atât lectura, cât şi interpretarea, căci, dacă „a citi înseamnă a parcurge textul liniar, stopând efortul în momentul încheierii”, „a interpreta înseamnă a reciti textul de mai multe ori, pentru a-l stăpâni în detaliu”. De aceea, prin lectură, am urmărit să stârnim interesul elevilor în aflarea a ceea ce se întâmplă într-o operă, dar şi să clarificăm „de ce” şi „cum” se întâmplă. Maria Romaga, Loica Luize Fragmente „fantastice” din viaţa Simonei Popescu Postere Elevii clasei a IX-a au realizat posterul după discutarea aspectelor legate de romanul „Exuvii” de Simona Popescu. Textele-suport pe care am lucrat cu elevii celor trei grupe au fost primele trei capitole din acest roman: Regnum puerile, Cuiburi de hârtie, Cartea de bucate. Fiecare grupă a pornit de la două idei din text: Etapele lecturii, Anotimpurile copilăriei; Locuri de simţit cartea, Lectura preferată; Imaginea cărţii şi Etapele lecturii, paşi spre fantastic. Elevii au interpretat fragmentele, folosindu-se şi de imagini, apoi au subliniat concluziile. Elisabeta Roşca Moara... cu ferestrele deschise interpretărilor Comunicare. Grupuri de discuţii Text canonic fundamental, Moara cu noroc îşi probează de peste un secol densitatea şi bogăţia semnificaţiilor. Grile diferite de lectură iau explorat straturile consistente, fără să îi epuizeze semnificaţiile. Întrebându-ne când şi cum s-au conturat interpretările şi ce tip de lectură le-au generat, am realizat un inventar al interpretărilor plecând urmărind câteva aspecte: punctul de pornire biografic (ce se dovedeşte de foarte multe ori extrem de interesant, greu de ignorat); opinii critice lansate şi, uneori chiar urmărite prin comentarea textului; o demonstraţie a ideilor avansate prin analiză atentă ce punctează reperele cu adevărat relevante pentru fiecare demers hermeneutic; actualizarea interpretării prin lectura făcută astăzi. Moara cu noroc îşi deschide ferestrele spre largul lumii. Camelia Sandu, Ioana Silaghi, Mihaela Sechernes, Aristida Toader „Caligrame” Postere Caligrama, poem grafic in care forma cuvintelor sugereaza tema textului, e o maniera de a armoniza desenul şi poezia. Realizarea artistică e foarte agreată de elevi, care înţeleg astfel mult mai bine mesajul textului, ştiut fiind că imaginea vizuală are un impact mult mai mare asupra lor. Elevii învaţă „jucându-se” şi astfel descifrează mai uşor ideea poetică a textului Posterul sintetizează structura activităţii de la clasa a IX a, la tema „Joc, joacă” şi include produse ale elevilor. Florentina Sâmihăian LIFT 2 Postere Pornind de la ideea că elevii parcurg un proces de dezvoltare a competenţelor de lectură, miza proiectului este de a identifica legăturile cele mai optime între trăsăturile elevilor (interese, capacităţi, cunoaşterea lumii), textele propuse pentru studiu (care pot fi clasificate în funcţie de dificultăţile pe care le pot pune cititorilor care au ajuns la un anumit nivel al competenţelor de lectură) şi strategiile didactice (modul în care abordarea textelor poate fi corelată cu competenţele de lectură ale cititorilor şi cu particularităţile textului propus spre studiu). 11 Florentina Sâmihăian Abordări didactice vizând comprehensiunea textului Atelier Cel mai des, profesorul abordează un text literar la un anumit nivel, pentru toată clasa, la un moment dat. Cercetările demonstrează însă că o asemenea abordare uniformă nu este în avantajul tuturor elevilor, a nevoilor şi a capacităţilor individuale pe care aceştia le au. Cercetările demonstrează că atunci când profesorii abordează literatura astfel încât să fie în consonanţă cu nivelul individual al elevului, acesta este mai motivat să citească şi să-şi dezvolte competenţele de lectură. Georgeta Stanciu Interpretare personală a textului literar Comunicare. Grupuri de discuţii În cadrul atelierelor de lectură, elevii din au prezentat în PowerPoint următoarele cărţi: Necazuri cu şcoala de D. Pennac, Cititorul din peşteră de R. Zink, Urme în timp de P. Popescu, Într-o noapte de iarnă un călător de I. Calvino, Povestea fără sfârşit, M. Ende, Baltagul de M. Sadoveanu, Cireşarii, Cavalerii florii de cireş, Castelul fetei în alb de C. Chiriţă. Selectarea mijloacelor celor mai potrivite pentru prezentare a echivalat cu o interpretare personală a textelor citite. Nicolae Suciu Iona sau dincolo de absurd Comunicare. Grupuri de discuţii Dacă interpretarea unui text de poezie sau de proză presupune în primul rând lecturi succesive, interpretarea textului dramatic aduce un spor de înţelegere şi prin vizionarea spectacolului. Eva Monica Szekely Elemente de didactica (re)lecturii ca negociere de sensuri Grupuri de discuţii Pornind de la definiţia generală a comunicării ca „interacţiune socială prin intermediul mesajelor” (J. Fiske) şi modele ale lecturii ca relaţie interactivă şi totalitate dinamică vom pune în valoare felul în care perspectiva semiotică asupra procesului semnificării este înţeleasă drept construcţie şi descoperire de sensuri. Acest proces apare atunci când „cititorul”/comunicatorul interacţionează cu textul sau îl negociază, negociere care are loc pe măsură ce cititorul aduce anumite aspecte ale experienţei sale culturale în legătură cu codurile şi semnele care compun textul. Că negocierea mai implică şi existenţa unei anumite înţelegeri comune a subiectului textului vom argumenta printr-o cercetare/studiu de caz punând faţă în faţă interpretări diferite asupra unor simboluri/arhetipuri. Andreea Şandru Patul lui Procust sau despre limitele interpretării Comunicări. Grupuri de discuţii Lucrarea are drept obiect celebrul roman camilpetrescian Patul lui Procust, apărut în 1933 şi are trei secţiuni: „Lectura formelor”, care urmăreşte felul în care Camil Petrescu redimensionează noţiuni ca text, autor/auctorialitate, personaj/persoană; „Lectura problematicii”, secţiune care vizează modul în care problematica lecturii se reflectă în roman, dublată sau nu de interpretare, respectiv „Interpretarea propriei lecturi”, secţiune ce analizează atât demersurile interpretative ale personajelor pornind de la lecturile pe care le fac, cât şi eforturile interpretative ale câtorva cititori reali. Adina-Voica Sorohan, Adriana Todoran Ipostaze reflexive în tablouri lirice blagiene Atelier Atelierul îşi propune un exerciţiu osmotic al cromaticii, jocului vizual şi trăirilor metaforice prin configurarea artei a doi mari creatori: Octavio Ocampo şi Lucian Blaga. Obiectivele urmărite sunt: diversificarea metodelor de percepere a literaturii și picturii, familiarizarea cu particularităţile specifice picturii, identificarea subiectivităţii şi expresivităţii textului liric şi a picturii, performarea lecturii şi a interpretării textului liric prin aplicarea algoritmului specific artelor plastice. Achim Stoian, Carmen Stoian Texte pierdute… Comunicare. Grupuri de discuţii Asemenea unui plastician, muzician, gurmand, oenolog sau parfumier, elevul este pus în faţa unor alegeri estetice, pe care nu le poate gestiona fără ajutorul profesorului. Prin includerea în manuale a unor opere care să corespundă criteriilor prezente în programe, elevul nu îşi mai formează un sistem referenţial pentru comparaţie. Scriitorii „necanonici”, numiţi convenţional, fără intenţii peiorative, de raft II, III, pot constitui elemente de paralelă faţă de maeştrii „canonizaţi”. Prezenţa acestora în activităţile curente ar încuraja afirmarea opiniilor personale, deoarece spectrul maculării operei de excepţie e diminuat. Elevul poate înţelege mai uşor, emite opinii, greşi, formîndu-şi fundalul pe care să proiecteze capodoperele. 12 Vom prezenta câteva situaţii care permit descoperirea şi aplicarea algoritmului de interpretare pe diverse cerinţe şi contexte, la diferite niveluri. Marilena Şerban, Ioana Nanu Viziunea-n vizuină Comunicare. Grupuri de discuţii Weltanschauung-ul sau viziunea despre lume este cea mai complicată sintagmă din programele de liceu. Dar, după generozitatea cu care este vehiculată în propunerile de subiecte de bacalureat, propunătorii par a considera că sintagma ar fi la îndemâna oricărui elev care a parcurs literatura din curriculum. Or, noi credem că proprietatea termenilor nu se aplică în cazul de faţă celor care solicită absolventului român de douăsprezece clase să scrie un eseu de 2-3 pagini, în care să prezinte tema şi viziunea despre lume, reflectate într-un text studiat. Vă propunem clarificarea terminologică urmată de reflecţia asupra pertinenţei în ce priveşte prezenţa acestei sintagme în programe. Diana Teodora Şimonca-Opriţa Jurnalul fericirii între literă şi spirit Comunicare. Grupuri de discuţii În prezentarea noastră propunem un model de lectură al Jurnalului fericirii al lui Nicolae Steinhardt pe patru niveluri, reluând ceea ce „poetica” medievală numea „teoria celor patru sensuri”, respectiv: sensul literal (istoric), alegoric (tipologic, mistic), tropologic (moral, etiologic) şi anagogic al textului. Textul propus se pretează unei atari abordări prin multitudinea semnificaţiilor şi a sensurilor de adâncime, fiind considerat un opus esenţial pentru întreaga memorialistică apărută după 1990 în literatura română. Mihaela Ştiubianu Misterioasa flacără a lui Umberto Eco şi muzica ce naşte discret TEXTUL. Comunicare. Grupuri de discuţii Personajul lui Eco din Misterioasa flacără a reginei Loana vrea să-şi recupereze memoria autobiografică prin inventarierea podului bunicilor săi. Cititorul asistă la o veritabilă „defilare” de lecturi şi imagini, versuri, nume, cărţi poştale ilustrate şi desene cu eroi musculoşi, aceasta în timp ce la gramofonul bunicului se aud imnuri ale tinerilor fascişti, dar şi alte „hituri” ale tinereţii eroului. Cum stau lucrurile în POVESTIRE, categorie a cărei importanţă depăşeşte domeniul formelor şi este considerată de teoreticieni expresia concentrată a „gândirii narative”? Voi demonstra că povestirea, în speţă cea sadoveniană, poate fi „ilustrată” în mod fericit folosind trei adjuvante: fotografia, filmul şi muzica. Ioana Tămâian Competenţa generică Comunicare. Grupuri de discuţii Comunicarea doreşte să evidenţieze importanţa pe care o are competenţa generică pentru lectura formelor. Este vorba despre un tip de lectură în care genul depinde nu atât de text, cât de modul în care acesta este citit, nu atât de compoziţia textului, cât de abilităţile generice ale scriitorului şi cititorului. Seria de exemple supuse analizei ilustrează cazuri particulare de exersare „corectă” sau „deviată” a competenţei generice şi semnalează existenţa unei posibile mize etice în jocul genericităţii. Andreea Târziu-Gal Plimbare sub clar de lună Comunicare. Grupuri de discuţii Am în vedere lectura formelor plastice – imaginea picturală – ca prelungire a sensurilor textului poetic (Floare albastră, clasa a X-a). Lectura presupune stabilirea unei legături organice între receptor şi o lume de semne, indiferent dacă este vorba despre lectura unui text sau lectura unei imagini. Provocator e cuvântul, imaginea este şi ea provocatoare: o privire în oglindă a celor două coduri înseamnă, aşadar, o dublă provocare, un binevenit Dincolo de text. În cazul romantismului – o întâlnire albastră sub clar de lună: Caspar David Friedrich, Mihai Eminescu şi elevii clasei a X-a. Din perspectiva finalităţilor lecturii, această întâlnirea (lectura textului şi lectura formelor plastice) înseamnă pentru elevi dezvoltarea competenţei de lectură globală. Mirela Tomoiagă, Elena Jurcă De la scrisoarea intimă la textul literar Atelier Activitatea pe care o propunem urmăreşte evidenţierea relaţiilor care se stabilesc între textul literar al unui autor şi corespondenţa intimă a acestuia. Scrisoarea nu mai este interpretată ca text funcţional, ci ca formă/spaţiu care adăposteşte discursul literar. Se vor interpreta scrisori în interiorul cărora se regăsesc forme poetice, fragmente de proză, de eseu, aforisme etc. Alina Tonea Poezia lui Nichita Stănescu într-o dublă interpretare: iconică şi textuală Comunicare. Grupuri de discuţii 13 Activitatea de interpretare este o prelungire firească a comprehensiunii textului, de aceea lucrarea îşi propune să prezinte o dublă ipostază interpretativă (cuvinte şi imagini) a unei poezii de dragoste de Nichita Stănescu. Este urmărită şi evaluarea interpretărilor, mai ales că textul suport, Melodie povestită, poate fi utilizat ca analiză la prima vedere în examenele de bacalaureat. Lucrarea vizează o interpretare a formelor şi a propriei lecturi. Teodora Svetlana Ţifu Lectura interpretativă în poezia americană/română Comunicare. Grupuri de discuţii Lucrarea îşi propune să demonstreze faptul că pot fi folosite aceleaşi chei de interpretare textuală atât pentru textele din literatura română, cât şi pentru textele din literatura americană. Se va urmări o interpretare a formelor şi a problematicii textului având în vedere o poezie de dragoste a unui poet american postmodern, Robert Creeley. Doina Ungurean O abordare ilocuţionară: Lucian Blaga, Meşterul Manole Conferinţe. Grupuri de discuţii Am abordat textul mai neconformist, urmând cele trei categorii de trepte ale filozofiei limbajului: locuţionară/ilocuţionară/perlocuţionară, urmată de o diagramă a textului dramatic. La sfârşit, am analizat metaforele revelatoare după gradul lor de referinţă semică. Gruia Ungurian, Alina-Augustina Leonte-Dupu A citi basmul la vârste diferite Comunicare. Grupuri de discuţii În clasa a V-a, elevii au notat în jurnalul de lectură caracteristicile basmului, au comparat mai multe basme. În clasa a VIII-a, la orele de lectură, un elev a spus că a recitit basmul, odată cu fratele său mai mic. Din dorinţa de a-l ajuta, i-a pus la dispoziţie jurnalul său de lectură, şi recitind ce a scris în urmă cu trei ani, s-a amuzat copios. Acesta a fost punctul de plecare a unei noi lecturi a basmului prin prisma unei alte vârste. Maria Vaida Blaga şi Yvonne Rossignon sau Cântec de lumină frânt Comunicare. Grupuri de discuţii Poezia expresionistă a lui Blaga are în perioada interbelică un larg ecou în ţară şi peste hotare. Interpretarea unor poeme în paralel cu cele ale poetei Yvonne Rossignon evidenţiază câteva trăsături comune: felul cum se structurează spaţiul imaginar; raportul dintre subiectul rostitor şi rostirea însăşi; prezenţa scenică a unui eu generic redus la esenţial; sentimentul unităţii originare a lumii; obsesia întoarcerii la origini; crearea unui spaţiu în care adâncul şi înaltul se conjugă. Ramona Elena Vişan, Lidia Carmen Pircă, Cioran Mirela, „Myths Reloaded” – Invitaţie la o re-citire a miturilor fundamentale româneşti şi spaniole Comunicare. Grupuri de discuţii Myths Reloaded” este un Proiect Bilateral Comenius care urmăreşte prezentarea comparativă a unor mituri sau legende româneşti şi spaniole, cu scopul de a promova modelul multicultural şi multietnic, de a evidenţia contribuţia diversităţii culturale la patrimoniul şi stilul de viaţă al elevilor. Proiectul se bazează pe o abordare interdisciplinară, combinând cunoştinţe şi aptitudini care ţin de domeniul literaturii, al limbilor străine, istoriei şi artelor etc. Demersul euristic a presupus iniţial o lectură lineară a miturilor prin care elevii au fost prinşi în textura intrigii sau în frumuseţea formulărilor, citind „cu sufletul la gură” şi aşteptând ca timpul să le dezvăluie finalul scenariilor, fiind urmat de o re-lectură metaforic-circulară. Ramona Vişan, Lidia Pircă, Mirela Cioran Proiectul Bilateral Comenius „ Myths Reloaded ” Postere Plecând de la premisa că literatura este o artă pluridimensională în care cuvântul este parte a alchimiei imaginii şi că receptarea produsului artistic literar se poate realiza şi în calitate de imagine, elevii care au participat la Proiectul Bilateral Comenius „ Myths Reloaded ” au realizat o expoziţie de postere reprezentative pentru mituri şi legende cu specific naţional (româneşti şi spaniole). Cornelia Zaharia, Cristina Antonela Hopp Înţelegerea cuvântului prin intermediul imaginii Postere Posterul a fost realizat în urma unor activităţi la clasa a X-a şi a XI-a. La clasa a X-a s-au avut în vedere receptările diferite ale aceleiaşi opere – respectiv opera lui Creangă – de-a lungul timpului. Elevilor de clasa a XI-a li s-a propus să interpreteze în propriul stil, prin imagini un citat despre Originea şi evoluţia limbii române. 14 